Foto's: 19-jarige beseer na bakkie rol | Maroela Media
'n 19-jarige man is ernstig beseer nadat die bakkie waarin hy gery het Donderdagmiddag in Bloemfontein gerol het.
Chris Botha, 'n woordvoerder van Netcare911, sê die ongeluk het in Paul Krugerstraat plaasgevind. "Na wat verneem word, het die man beheer oor die voertuig verloor terwyl hy om 'n draai gegaan het. Die voertuig het teen 'n lamppaal gebots waarna dit gerol het," het Botha gesê.
Paramedici van Netcare911 en die brandweer is na die toneel ontbied waar hulle die man in 'n ernstige toestand aangetref het. Die brandweer moes die man uit die bakkie sny, terwyl paramedici hom gestabiliseer het. Hy is na 'n nabygeleë hospitaal geneem vir verdere behandeling.